Hivatalos Lap L 095 , 15/04/2000 o. 0024 - 0029



A Bizottság 790/2000/EK rendelete (2000. április 14.) a paradicsomra vonatkozó forgalmazási előírások megállapításáról AZ EURÓPAI KÖZÖSSÉGEK BIZOTTSÁGA, tekintettel az Európai Közösséget létrehozó szerződésre, tekintettel a legutóbb az 1257/1999/EK rendelettel [1] módosított, a gyümölcs- és zöldségpiac közös szervezéséről szóló, 1996. október 28-i 2200/96/EK tanácsi rendeletre [2] és különösen annak 2. cikke (2) bekezdésére, mivel: (1) A paradicsomot a 2200/96/EK rendelet I. mellékletében azon termékek között sorolják fel, amelyekre vonatkozóan minőségi előírásokat kell elfogadni. A legutóbb a 2522/97/EK rendelettel [3] módosított, a paradicsomra vonatkozó minőségi előírások megállapításáról szóló 778/83/EGK bizottsági rendeletet [4] gyakran módosították, és többé nem tudja a jogi egyértelműséget biztosítani. (2) Ezért a szabályozás átalakítása szükséges, a 778/83/EGK rendelet pedig hatályát veszti. Ebből a célból, valamint a világpiaci átláthatóság megőrzése érdekében figyelembe kell venni az ENSZ/EGB romlandó termények szabványosításával és minőségével foglalkozó munkacsoportja által a paradicsomra vonatkozóan ajánlott minőségi előírásokat. (3) Szükséges meghatározni azt is, hogy a cseresznyeparadicsom (ideértve a koktélparadicsomot is) egy negyedik kereskedelmi paradicsomtípust alkot a korábban meghatározott (kerek paradicsom, gerezdes paradicsom, ovális paradicsom) típusokhoz képest. Ugyancsak részletezni kell a paradicsomra jellemző kereskedelmi kiszerelés elfogadható módozatait. Továbbá a friss paradicsom piacának alakulása összefügg ezen termékek érzékszervi minőségével, ami – különösen a kiskereskedelmi szakaszban – nagy eltéréseket mutathat. A kereskedelem számára ezért lehetővé kell tenni, hogy a csomagoláson jelezzék a legfontosabb érettségi kritériumok minimum vagy maximum értékeit, amivel azt a választási szabadságot biztosítják a fogyasztók számára, hogy olyan gyümölcsöt vásárolhassanak, amelynek érzékszervi minősége megfelel elvárásaiknak. (4) E forgalmazási előírások alkalmazásának célja, hogy megakadályozzák a gyengébb minőségű termékek piaci értékesítését, összhangba hozzák a termelést a fogyasztói igényekkel, elősegítsék a tisztességes versenyen alapuló kereskedelmet, és ezáltal javítsák a termelés jövedelmezőségét. (5) A forgalmazási előírások a piaci értékesítés valamennyi szakaszában alkalmazandók. A nagy távolságra történő szállítás, a hosszabb raktározás és azok a különböző árukezelési folyamatok, amelyeken a termékek keresztülmennek a termékek biológiai fejlődéséből vagy romlandó természetéből eredően minőségromlást okozhatnak. Ezt a minőségromlást a minőségi előírásoknak a feladást követő értékesítési szakaszokban történő alkalmazása során figyelembe kell venni. Mivel az "extra" osztályú termékeket különös gondossággal kell kiválogatni és csomagolni, ebben az esetben csak a frissesség és a feszesség hiányát kell figyelembe venni. (6) Az e rendeletben előírt intézkedések összhangban vannak a Friss Gyümölcs- és Zöldségpiaci Irányítóbizottság véleményével, ELFOGADTA EZT A RENDELETET: 1. cikk A 07020000 KN-kód alá tartozó paradicsomra vonatkozó forgalmazási előírásokat a melléklet tartalmazza. Ezeket a forgalmazási előírásokat a 2200/96/EK rendeletben megállapított feltételeknek megfelelően az értékesítés valamennyi szakaszában alkalmazzák. A feladást követő szakaszban azonban a termékek a forgalmazási előírások rendelkezéseihez képest a következő eltéréseket mutathatják: - a frissesség és a feszesség enyhe hiánya, - az "extra" osztályon kívüli osztályokba sorolt termékek esetében enyhe minőségromlás, amely biológiai fejlődésüknek és romlandó természetüknek köszönhető. 2. cikk A 778/83/EGK rendelet hatályát veszti. 3. cikk Ez a rendelet az Európai Közösségek Hivatalos Lapjában való kihirdetését követő huszadik napon lép hatályba. Ezt a rendeletet a hatálybalépését követő harmadik hónap első napjától kezdve kell alkalmazni. Ez a rendelet teljes egészében kötelező és közvetlenül alkalmazandó valamennyi tagállamban. Kelt Brüsszelben, 2000. április 14-én. a Bizottság részéről Franz Fischler a Bizottság tagja [1] HL L 160., 1999.6.26., 80. o. [2] HL L 297., 1996.11.21., 1. o. [3] HL L 346., 1997.12.17., 44. o. [4] HL L 86., 1983.3.31., 14. o. -------------------------------------------------- MELLÉKLET A PARADICSOMRA VONATKOZÓ ELŐÍRÁSOK I. A TERMÉK MEGHATÁROZÁSA Ez az előírás a friss állapotban forgalomba kerülő, fogyasztásra szánt paradicsomfajtákra (kultivárokra) vonatkozik – Lycopersicon lycopersicum (L.) Karsten ex Farw./Lycopercicon esculentum Mill. –, az ipari feldolgozásra szánt paradicsom kivételével. Kereskedelmi típus szerint négy paradicsomváltozatot különböztetünk meg: - "kerek", - "gerezdes", - "hosszúkás" vagy "ovális" - "cseresznye" paradicsom (ideértve koktélparadicsomot is). II. A MINŐSÉGRE VONATKOZÓ ELŐÍRÁSOK Az előírás célja az előkészített és csomagolt paradicsom minőségi követelményeinek meghatározása. A. Minimumkövetelmények Az adott minőségi osztályra vonatkozó külön követelmények és megengedett eltérések mellett a paradicsom minden osztályban legyen: - ép, - egészséges; nem lehet romlóhiba vagy más minőségcsökkenés miatt fogyasztásra alkalmatlan, - tiszta, gyakorlatilag minden látható idegen anyagtól mentes, - friss megjelenésű, - kártevőktől gyakorlatilag mentes, - kártevők kártételétől gyakorlatilag mentes, - nem természetes felületi nedvességtől mentes, - idegen szagtól és/vagy íztől mentes. Ha a paradicsomot fürtösen árusítják, a szárak legyenek frissek, egészségesek, tiszták, levelektől és szemmel látható idegen anyagtól mentesek. A paradicsom fejlettsége és állapota legyen olyan, hogy - kibírják a szállítást és az árukezelést, és - rendeltetési helyükre megfelelő állapotban érkezzenek meg. B. Osztályozás A paradicsom az alábbiakban meghatározott három osztályba sorolható: i. "Extra" osztály Az ebbe az osztályba tartozó paradicsom legyen kiváló minőségű. Legyen kemény húsú, a fajtának megfelelő alakú, megjelenésű és fejlettségű. Színeződése, amely az érettségi állapottól függ, elégítse ki a fenti A. bekezdés utolsó albekezdésében megjelölt kívánalmakat. A paradicsom "zöld talpasságtól" és más hibáktól mentes legyen. Jelentéktelen felületi hibák előfordulhatnak rajta, ha azok a termék általános megjelenését, a minőséget, az eltarthatóságot és a termék megjelenését a csomagolásban nem befolyásolják. ii. I. osztály Ebben az osztályban a paradicsom legyen jó minőségű. Legyen kemény állagú, a fajtára jellemző tulajdonságú. Legyen mentes a be nem hegedt repedtségtől és a látható "zöld talpasságtól". Ugyanakkor előfordulhatnak az alábbi kisebb hibák, de csak akkor, ha ezek nem érintik a termék általános megjelenését, minőségét, eltarthatóságát és a termék megjelenését a csomagolásban: - kisebb alaki és fejlődési hiba, - kisebb színeződési rendellenesség, - kisebb héjhibák, - jelentéktelen nyomódás. Ezenkívül a "gerezdes" paradicsomon előfordulhat: - 1 cm-nél nem hosszabb beforrott repedés, - csekély deformálódás, - kis köldök, parásodás nélkül, - legfeljebb 1 cm2-es parás folt a bibénél, - a virág helyének finom forradása megnyúlt alakban (varrathoz hasonló), ennek hossza legfeljebb a bogyó legnagyobb átmérőjének 2/3-a lehet. iii. II. osztály Ebbe az osztályba olyan paradicsom sorolandó, amely a magasabb osztályok előírásainak nem felel meg, de megfelel a fent meghatározott minimumkövetelményeknek. A paradicsom legyen viszonylag kemény (de lehet az I. osztályúnál kevésbé kemény), és ne legyen rajta nyílt repedés. Amennyiben a paradicsom a lényeges, a minőséget, az eltarthatóságot és a megjelenést meghatározó tulajdonságait megtartja, a következő hibák előfordulhatnak rajta: - alaki, fejlődési és színhibák, - héjhiba és nyomódás, ha a bogyó hibája nem súlyos, - 3 cm-nél nem hosszabb beforrott repedések. A "gerezdes" paradicsomon továbbá lehetnek: - több deformálódás, mint amely az I. osztályban megengedett, de torzult alak nélkül, - köldök, - legfeljebb 2 cm2-es parás folt a bibénél, - a virág helyének forradása, megnyúlt alakban (varrathoz hasonlóan). III. A MÉRETRE VONATKOZÓ ELŐÍRÁSOK A paradicsom méretét a hossztengelyre merőlegesen mért legnagyobb átmérő alapján kell meghatározni. A "cseresznyeparadicsomra" a következő rendelkezések nem vonatkoznak. A. Legkisebb méret Az "extra", I. és II. osztályokba sorolt paradicsom legkisebb mérete: - a "kerek" és "bordázott" paradicsom esetében 35 mm, - a "hosszúkás" paradicsom esetében 30 mm. B. Méretkategóriák A paradicsomok méretkategóriái a következők: - 30 mm és efelett, de 35 mm alatt [1], - 35 mm és efelett, de 40 mm alatt, - 40 mm és efelett, de 47 mm alatt, - 47 mm és efelett, de 57 mm alatt, - 57 mm és efelett, de 67 mm alatt, - 67 mm és efelett, de 82 mm alatt, - 82 mm és efelett, de 102 mm alatt, - 102 mm és efelett. Az "extra" és I. osztályokban kötelező a méret szerinti válogatás. A méretkategóriák nem vonatkoznak a fürtös paradicsomra. IV. A MEGENGEDETT ELTÉRÉSEKRE VONATKOZÓ ELŐÍRÁSOK Az előírt minőségi és méretkövetelményektől a csomagolt termék minden csomagolási egységében az alábbi eltérések engedhetők meg a feltüntetett osztály követelményeinek nem megfelelő termékre: A. Minőségi eltérések i. "Extra" osztály - A paradicsom 5 darabszázaléka vagy tömegszázaléka lehet olyan, amely nem felel meg az "Extra" osztály előírásainak, de kielégíti az I. osztály előírásait, kivételesen beleértve az I. osztály megengedett eltéréseit is. ii. I. osztály - a paradicsom 10 darabszázaléka vagy tömegszázaléka nem felel meg az I. osztály előírásainak, de kielégíti az II. osztály előírásait, kivételesen beleértve az II. osztály megengedett eltéréseit is, - fürtös paradicsom esetében 5 darabszázaléka vagy tömegszázaléka válhat le a szárról. iii. II. osztály - A paradicsom 10 darabszázaléka vagy tömegszázaléka lehet olyan, amely sem a II. osztály előírásainak, sem a minimumkövetelményeknek nem felel meg. Nem lehet azonban rothadt, erősen nyomódott vagy más módon olyan mértékben minőségcsökkent, ami a terméket fogyasztásra alkalmatlanná teszi. - Fürtös paradicsom esetében 10 darabszázaléka vagy tömegszázaléka válhat le a szárról. B. Méreteltérések Minden osztályban a paradicsom 10 darabszázaléka vagy tömegszázaléka lehet olyan, amely a csomagolási egységen jelzett kategória mellett közvetlenül következő kisebb vagy nagyobb méretkategóriának felel meg. A "kerek" és a "gerezdes" paradicsom minimális mérete 33 mm, a "hosszúkás" paradicsomé pedig 28 mm lehet. V. A KÜLSŐ MEGJELENÉSRE VONATKOZÓ ELŐÍRÁSOK A. Egyneműség Minden csomagolási egység tartalma legyen egynemű, csak azonos eredetű, azonos fajtájú vagy kereskedelmi típusú, azonos minőségű – és abban az esetben, ha méret szerint válogatott – azonos méretű paradicsomot tartalmazzon. Az "extra" és az I. osztályú paradicsom érettsége és színeződése legyen megközelítőleg egyöntetű. Ezenkívül a "hosszúkás" paradicsom hossza legyen kellőképpen egynemű. A csomagolási egységek látható része a teljes belső tartalmat képviselje. B. Csomagolás A paradicsomot úgy kell becsomagolni, hogy megfelelően védve legyen. A csomagolási egységek belsejében használt – a termékkel közvetlenül érintkező – anyag legyen új, tiszta és olyan minőségű, hogy a termékben semmilyen külső vagy belső elváltozást ne okozzon. A csomagoláshoz – különös tekintettel a papírra, beleértve a kereskedelmi adatokat tartalmazó címkék feliratozását, felragasztását is – csak egészségre ártalmatlan színezékek illetve ragasztóanyagok használhatók. A csomagolási egységek minden idegen anyagtól legyenek mentesek. C. Kiszerelés A paradicsom kiszerelésének a következő módjai lehetnek: i. különálló paradicsomszemek virágcsészével és rövid szárral vagy ezek nélkül; ii. paradicsomfürtök, azaz a paradicsom az egész virágzattal vagy annak egy részével együtt kerül kiszerelésre úgy, hogy mindegyik virágzat vagy annak egy része legalább a következő számú gyümölcsszemet tartalmazza: - három gyümölcsszemet (két gyümölcsöt előcsomagolásban), vagy - fürtös "cseresznyeparadicsom" esetén hat gyümölcsszemet (négyet előcsomagolásban). VI. A JELÖLÉSRE VONATKOZÓ ELŐÍRÁSOK Minden egyes csomagolási egység egyazon oldalán olvashatóan, letörölhetetlenül és kívülről jól láthatóan az alábbi adatokat kell feltüntetni: A. Azonosító adatok Csomagoló és/vagy forgalmazó neve és címe vagy hivatalosan kiadott, illetve elfogadott kódjelzése. Kódjelzés alkalmazása esetében azonban a kódjelzés közvetlen közelében fel kell tüntetni a "csomagoló és/vagy forgalmazó" hivatkozást (vagy az ennek megfelelő rövidítéseket). B. A termék megnevezése - "paradicsom" vagy "fürtös paradicsom", és a kereskedelmi típus, ha a csomagolási egység tartalma kívülről nem látható. Ezeket az adatokat a "cseresznye"- (vagy "koktél"-) paradicsom esetében minden alkalommal fel kell tüntetni, akár fürtös, akár nem fürtös a kiszerelése, - fajta neve (nem kötelező). C. A termék eredete - származási ország valamint – nem kötelező jelleggel – a nemzeti, regionális vagy helyi név. D. Kereskedelmi jelölések - minőségi osztály, - méret, (ha méret szerint válogatták a paradicsomot) megadva a legkisebb és a legnagyobb átmérőt, vagy ha nem válogatták méret szerint a paradicsomot, akkor a "méret szerint nem válogatott" kifejezést kell feltüntetni, - minimumcukortartalom, refraktométerrel mérve, Brix-fokban kifejezve (nem kötelező). E. Hivatalos ellenőrző jel (nem kötelező) [1] Csak a "hosszúkás" paradicsomnál. --------------------------------------------------